Haopterus
<s>Haopterus je rod pterosaura pterodaktiloida iz donjokredske Formacije Yixian (barremij-aptij) u Liaoningu, Kina.</s><s>Naziv su mu 2001. dali Wang Xiaolin i Lü Junchang.</s><s>Nomenklaturni tip je Haopterus gracilis.</s><s>Naziv roda dat mu je u čast profesoru Haou Yichunu i kombinira njegovo ime sa latiniziranim grčkim pteron, "krilo".</s><s>Naziv vrste, "lake građe" na latinskom, odnosi se na stanje kostiju donožja.</s>

<s>Opis 
Taj rod zasniva se na holotipu IVPP V11726, smrvljenom fosilu pronađenom na lokalitetu Sihetun 1998. godine.</s><s>Starost sloja u kojem je otkriven ustvrđena je na 124,6 miliona godina pomoću K-Ar datiranja.</s><s>Bio je prvi kineski fosil pterosaura kod kojeg je očuvana lubanja.</s><s>Sastoji se od prednje polovine neodrasle jedinke, uključujući lubanju, donju vilicu, rameni pojas, prsnu kost, krila, vratne i leđne pršljenove, nepotpunu zdjelicu i kosti donožja.</s>

<s>Sa dužinom od 145 milimetara, lubanja je duga i niska, bez kreste.</s><s>Njuška se ne krivi, ali je bila šiljasta.</s><s>Maksilarna i premaksilarna kost potpuno su srasle bez vidljivih šavova.</s><s>Nazopreorbitalni otvor na lubanji izdužen je i eliptičan sa dužinom od četiri centimetra, što je činilo 27,6% ukupne dužine lubanje.</s><s>Donja vilica duga je 128 milimetara.</s><s>Zubi se nalaze u prednje dvije trećine čeljusti.</s><s>I u gornjoj i u donjoj vilici nalazi se dvanaest pari zuba.</s><s>Oni su krupni, oštri, šiljasti i krive se prema nazad.</s><s>Postepeno rastu u veličini prema naprijed, a i njihovo usmjerenje se mijenja u tom pravcu.</s><s>Međutim, prva tri para u prednjem dijelu vrlo su malena; opisivači su pretpostavili da su to bili tek nikli zamjenski zubi.</s>

<s>Stražnji dio lubanje i vratni pršljenovi jako su smrvljeni, zbog čega je većina detalja nejasna.</s><s>Očuvano je osam leđnih pršljenova, sa ukupnom dužinom od 52 milimetra.</s><s>Prsna kost imala je oblik lepeze sa istaknutom kobilicom.</s><s>Krila su bila krupno građena; lakatna kost je sa dužinom od 101 milimetra duža od zapešća krila, koje ima dužinu od 89 milimetara.</s><s>Raspon krila holotipa procijenjen je na 1,35 metara.</s><s>Za usporedbu, stražnji udovi bili su slabe građe, sa kostima donožja dugim samo sedamnaest milimetara.</s>

<s>Autori su zaključili da je tanka građa stražnjih udova značila da je on bio primoran kretati se četveronožno na tlu, što ukazuje na način života koji uključuje specijaliziranu ishranu ribom i provođenje većine vremena u jedrenju nad vodom.</s>

<s>Wang je klasificirao Haopterusa kao pripadnika Pterodactylidae, uglavnom zbog kombinacije krupnih zuba i nedostatka kreste na lubanji.</s><s>Međutim, Lüova kladistička analiza iz 2006. pokazala je da je bio primitivan pripadnik Ornithocheiridae.</s>

<s>Povezano 
 Popis pterosaura</s>

<s>Izvori</s>

<s>Vanjske poveznice 
 Haopterus  na The Pterosauria</s>

<s>Pterodaktiloidi</s>

